تورکیه خاریجی ایشلر ناظیری مولود چاووش اوغلو قوزیی مقدونیه-نین پایتاختی ایسکوپیه-ده کی سفر پروقرامی چرچیوه‌سینده همکاری نیکولا دیمیتروو ایله گؤروشدو
چاووش اوغلو گؤروش‌دن سونرا کئچیریلن بیرگه مطبوعات کنفرانسیندا بو گون و دونن کئچیردیک‌لری گؤروش‌لرده ایکی طرف‌لی موناسیبت‌لری نظردن کئچیردیک‌لرینی بیل‌دیره‌رک: " مکمل سیاسی علاقه‌لریمیز وار. طبیعی متفیقیک، اما ایندی ناتو-دا دا رسمی شکیلده متفیق اولاجاغیق" دئدی.
تورکیه بؤیوک میللت مجلیسی‌نین قوزیی مقدونیه-نین ناتو-یا عضولوک پروتوکولونو سفرین‌دن اول تصدیق ائتمه‌سینه گؤره حیس ائتدیگی ممنونیتی دیله گتیرن چاووش اوغلو تورکیه‌نین بوندان سونراکی پروسه ده ده دستکی‌نین داوام ائدجگینی سؤیله‌دی.
قوزیی مقدونیه-نین و باتی بالکان اؤلکه‌لری‌نین آوروآتلانتیک قوروم‌لارینا اینتقراسیونونون یالنیز بو اؤلکه‌لر اوچون دئییل، بؤلگه‌نین ده ثابت‌لیگی اوچون حیاتی اهمیته مالیک اولدوغونو قئید ائدن چاووش اوغلو قوزیی مقدونیه-نین اوکتبردا آوروپا بیرلیگی ایله عضولوک موذاکیره‌لرینه باشلاماسی آرزوسونو دیله گتیردی.
چاووش اوغلو ایکی طرف‌لی تیجارت حجمی‌نین سویه‌لی و ثابت بیر شکیلده آرتدیغینا ایشاره ائده‌رک، 1 میلیارد دو‌لار هدفینه چاتماق اوچون بیر آز دا سعی گؤستریلمه‌سی‌نین واجیب‌لیگینی وورغولادی.
قوزیی مقدونیه-ده 100-ا قدر تورک فیرماسی اولدوغونو و بو فیرما‌لارین بیر چوخونون تورکیه‌نین ان گوج‌لو فیرما‌لاری اولدوغونو قئید ائدن چاووش اوغلو تورک فیرما‌لارینا وئردیگی دسته‌یه گؤره قوزیی مقدونیه-یه تشککور ائتدی.
